**Informatīvais ziņojums par SARS-CoV-2 antigēna noteikšanas testa veikšanu sociālās aprūpes centros**

Informatīvais ziņojums “Par SARS-CoV-2 antigēna noteikšanas testa veikšanu sociālās aprūpes centros” (turpmāk – ziņojums) izstrādāts saskaņā ar Ministru kabineta 2021. gada 12. janvāra sēdes protokola Nr. 4 1.§ 6. punktu: Labklājības ministrijai (turpmāk – LM) iesniegt informāciju par plānoto eksprestestēšanas norisi sociālās aprūpes centros izskatīšanai Ministru kabineta 2021. gada 14. janvāra sēdē un tā mērķis ir papildināt veicamos pasākumus Covid-19 izplatības mazināšanai sociālās aprūpes centru klientu un darbinieku vidū, ņemot vērā epidemiologu ieteikumus.

Personas, kuras dzīvo ilgstošas sociālās aprūpes institūcijās (tai skaitā valsts un pašvaldību sociālās aprūpes centros) ir viena no lielākajām infekcijas Covid-19 riska grupām, kuru esošā veselības stāvokļa un slimību dēļ ir jāveic īpaši pasākumi, lai mazinātu Covid-19 inficēšanās riskus.

**Apstiprināto Covid-19 gadījumu skaits Latvijā sociālās aprūpes centros un ārstniecības iestādēs, kas sniedz sociālo aprūpi (gan klienti, gan darbinieki):**

|  |  |  |  |
| --- | --- | --- | --- |
| **Mēnesis** | **Covid-19 skaits kopā** | **t.sk. saistīti ar sociālo aprūpi** | **%** |
| Septembris | 428 | 3 | 0,7 |
| Oktobris | 4070 | 66 | 1,6 |
| Novembris | 11181 | 826 | 7,4 |
| Decembris | 23829 | 3184 | 13,4 |

**Datu avots: SPKC**

Vēl 2020. gada novembrī 7,4 % no visiem reģistrētajiem Covid-19 gadījumiem valstī bija konstatēti starp sociālās aprūpes institūciju darbiniekiem un klientiem, bet jau decembrī tie bija 13,4% gadījumu. Decembrī, salīdzinot ar novembri, gandrīz četras reizes ir pieaudzis to reģistrēto gadījumu skaits, kuri ir saistīti ar sociālās aprūpes centriem.

**Covid-19 gadījumu skaits no 2020. gada 10. līdz 2021.gada 01.nedēļai**

|  |  |  |  |  |
| --- | --- | --- | --- | --- |
| Darbinieki/pacienti/klienti | Sociālās aprūpes centri | Stacionārās ārstniecības iestādes | Ambulatorās ārstniecības iestādes/NMPD | Kopā |
| 1. Ārsti | 6 | 426 | 172 | 604 |
| 2. Ārsta palīgi | 4 | 66 | 149 | 219 |
| 3. Māsas | 58 | 840 | 148 | 1046 |
| 4. Māsu palīgi, sanitāri, aprūpētāji | 388 | 616 | 26 | 1030 |
| 5. Citi darbinieki | 359 | 384 | 287 | 1030 |
| 6. Pacienti/klienti | 1956 | 891 | 20 | 2867 |
| Datu precizēšana turpinās | 277 | 50 | 50 | 377 |
| **Kopā:** | **3048** | **3273** | **852** | **7173** |
| **Procents no visiem Covid-19 gadījumiem valstī** | ***6,1 %*** | ***6,6 %*** | ***1,7 %*** | ***14,5 %*** |

**Datu avots: SPKC**

Eiropas slimību profilakses un kontroles centrs (turpmāk – ECDC) rekomendē regulāri veikt to ilgstošas sociālās aprūpes institūciju darbinieku testēšanu, kuros pastāv risks inficēties ar Covid-19, lai novērstu Covid-19 pārnesi. Lai gan Covid-19 infekcijas diagnostikas zelta standarts joprojām ir SARS-CoV-2 vīrusa ribonukleīnskābes (RNS) noteikšana ar Polimerāzes ķēdes reakciju (PĶR), ko gan Pasaules Veselības organizācija (PVO), gan ECDC uzskata par visuzticamāko metodi, ar kādu testēt Covid-19 saslimušos un kontaktpersonas, ilgstošas sociālās aprūpes institūcijās ECDC to iesaka aizstāt ar Ag testu[[1]](#footnote-1), kas ir mazāk jutīgs Covid-19 infekcijas diagnostikā, salīdzinot ar Covid-19 infekcijas diagnostikai izmantojamiem PĶR testiem, tomēr šādi – bieži testējot – ir iespējams veiksmīgi identificēt saslimušos starp sociālās aprūpes centru darbiniekiem, novēršot sociālās aprūpes centru klientu inficēšanos un nāvi[[2]](#footnote-2).

Īpaši Ag testi tiek rekomendēti šādās situācijās:

* cilvēkiem ar Covid-19 infekcijai raksturīgiem simptomiem, agrīnajā slimības fāzē - tas ir pirmajās 5 slimības dienās;
* **cilvēkiem no riska grupām;**
* **gadījumos, kad Covid-19 infekcijas varbūtība ir augsta, bet nav iespējas ātri veikt PĶR testu.**

Kopējais nodarbināto skaits valsts, pašvaldību un privātajos sociālās aprūpes centros uz 2020. gada 31. decembri ir 8056 personas, līdz ar to kopējais nepieciešamo testu skaits mēnesī, pieņemot, ka Ag tests tiek veikts katru dienu visiem darbiniekiem tieši pirms darba uzsākšanas, ir vidēji 103 000 testu[[3]](#footnote-3). Darbinieku testēšanu plānots veikt visu janvāri, ja darbinieku vakcinācija pret Covid-19 noritēs Veselības ministrijas plānotajā laikā un apjomā. Nepieciešamības gadījumā ir iespējams turpināt veikt eksprestestus līdz pilnīgai darbinieku vakcinācijas pabeigšanai.

Lai iestādē veiktu Ag testu gan testam, gan iestādei ir **jāatbilst zināmiem kritērijiem:**

• Minimālās veiktspējas prasības Ag testam – jutīgums lielāks vai vienāds ar 80% un specifiskums lielāks vai vienāds ar 97%.

• Jābūt CE zīmes marķējumam un apliecinājumam par Ag testu validāciju, attiecībā pret standarta PĶR testu.

• Ag testu izvēlei ir ieteicams izmantot Eiropas Komisijas Covid-19 diagnostisko testu datubāzi, kas satur informāciju par Ag testiem un validācijas pētījumu rezultātiem.

• **Ag testu var veikt tikai speciāli apmācīts veselības aprūpes personāls saskaņā ar testa ražotāja norādījumiem.**

• Testa veicējiem jābūt pieejamiem protokoliem attiecībā uz paraugu pareizu un kvalitatīvu ņemšanu, un jābūt skaidrai lietošanas instrukcijai valsts valodā.

• Ņemot paraugus un rīkojoties ar tiem, stingri jāievēro biodrošības prasības, kā arī obligāta individuālo aizsardzības līdzekļu pareiza izmantošana.

• Pozitīva Ag testa gadījumā jābūt iespējai paņemt paraugus apstiprinošai testēšanai ar RT-PĶR.

Ņemot vērā, ka Ag testu veikšanai sociālās aprūpes centros ir nepieciešami apmācīti veselības aprūpes vai laboratorijas darbinieki, kas nodrošinās paraugu ņemšanu, testēšanu, rezultātu analīzi un ziņošanu par testa rezultātiem, ir skaidrs, ka ne visos sociālās aprūpes centros Latvijā Ag testu veikšana būs iespējama un tas ir viens no lielākajiem riskiem, kurus LM ir identificējusi saistībā ar Ag testu plānošanu, iepirkšanu un veikšanu. Saskaņā ar LM rīcībā esošajiem datiem tikai 36 no 215 sociālo pakalpojumu sniedzēju reģistrā reģistrētajiem sociālās aprūpes centriem ir reģistrēti Ārstniecības iestāžu reģistrā (no šiem 22 ir valsts sociālās aprūpes centri) līdz ar to var uzskatīt, ka šajās iestādēs ir ārstniecības persona. Līdz ar to pārējos sociālās aprūpes centros nepieciešams piesaistīt citus pašvaldībā esošos laboratorijas speciālistus, ģimenes ārstu medicīnas māsas vai armijas veselības aprūpes personālu.

Pirms testa uzsākšanas jāievieš arī atbilstoši bioloģiskās drošības pasākumi. Veicot testēšanu, precīzi jāievēro ražotāja norādījumi par paraugu savākšanu, drošu apstrādi, atkritumu apsaimniekošanu un potenciāli bīstamo materiālu utilizāciju, telpu virsmu dezinfekciju, kā arī jānodrošina obligāta individuālo aizsardzības līdzekļu pareiza izmantošana.

Saskaņā ar VSAC “Rīga” pilotprojektu, kura ietvaros no 2021. gada 4. līdz 10. janvārim tika veikts rutīnas skrīnings darbiniekiem un klientiem izmantojot Ag testu, viens Ag tests izmaksā 5.08 EUR[[4]](#footnote-4).

Plānotā ietekme uz budžetu ir 523 240 EUR (5.08\*103000) mēnesī.

Nepieciešamos Ag testus saskaņā ar Ministru kabineta 2020. gada 9. jūnija noteikumos Nr. 380 “Noteikumi par prioritāro institūciju un vajadzību sarakstā iekļautajām institūcijām nepieciešamajiem epidemioloģiskās drošības nodrošināšanas resursiem” noteikto iegādāsies Valsts aizsardzības loģistikas un iepirkumu centrs un tos izsniegs Valsts ugunsdzēsības un glābšanas dienests.

Nepieciešamos līdzekļus Ag testu iegādei plānots piešķirt no valsts budžeta līdzekļiem neparedzētiem gadījumiem[[5]](#footnote-5).

Lai nodrošinātu, ka valsts un pašvaldību sociālās aprūpes centros tiek uzsākta eksprestestu veikšana, LM sagatavos nepieciešamos grozījumus Ministru kabineta 2020. gada 6. novembra noteikumos Nr. 655 “Par ārkārtējās situācijas izsludināšanu”, lai noteiktu, ka testēšana ar eksprestestu ir obligāta visu valsts un pašvaldību sociālās aprūpes centru darbiniekiem, kā arī grozījumus Ministru kabineta 2020. gada 9. jūnija noteikumos Nr. 380 “Noteikumi par prioritāro institūciju un vajadzību sarakstā iekļautajām institūcijām nepieciešamajiem epidemioloģiskās drošības nodrošināšanas resursiem”, iekļaujot eksprestestus institūcijām nepieciešamo epidemioloģiskās drošības resursu sarakstā.

|  |  |  |
| --- | --- | --- |
| Labklājības ministre |  | Ramona Petraviča |

Martinsone, 64331825

[inga.martinsone@lm.gov.lv](mailto:inga.martinsone@lm.gov.lv)

1. Pieder pie specifisko imūnķīmisko izmeklējumu metožu grupas, kas nosaka specifiska SARS-CoV-2 vīrusa antigēna klātbūtni. [↑](#footnote-ref-1)
2. <https://www.ecdc.europa.eu/sites/default/files/documents/Increase-fatal-cases-of-COVID-19-among-long-term-care-facility-residents.pdf> [↑](#footnote-ref-2)
3. Dati iegūti aptaujājot visus sociālās aprūpes centrus par nepieciešamo testu skaitu. [↑](#footnote-ref-3)
4. 25 testi saskaņā ar VSAC “Rīga” datiem izmaksā 127 EUR. [↑](#footnote-ref-4)
5. MK 2021. gada 12. janvāra sēdes protokola Nr. 4 1.§ 6. punkts. [↑](#footnote-ref-5)